[{"text_idx": "#000001", "text": "Eks teiste tegemisi ole lihtne arvustada. To\u0303uni juubeli eel ilmunud plaadi puhul kippusid kriitilised kommentaarid mind mu peas tu\u0308u\u0308tama niipea, kui ketta ma\u0308ngima panin. Keerasin mo\u0303ttemula maha ja kuulasin albumi viisakalt lo\u0303puni. Nagu oligi tarvis to\u0303estada, ha\u0308a\u0308lestusin kusagil albumi keskpaiku autoriga enam-va\u0308hem u\u0308hele lainele ja asjad hakkasid paistma veidi teise nurga alt. Ku\u0308llap soovis To\u0303un sooloplaadi t(T)immida oma na\u0308o ja ka\u0308e ja\u0308rgi, tema jaoks olulistest paladest ja neistki, mis u\u0308hel vo\u0303i teisel po\u0303hjusel polnud varem albumeile mahtunud. Sel moel on tegu u\u0308sna kaleidoskoopilise kataloogiga autori to\u0308o\u0308dest, mis plaadile on ja\u0308rjestatud kontrasti po\u0303himo\u0303ttel. Albumi Hooandja lehel va\u0308itis To\u0303un, et sai lo\u0303puks ometi \u201cjalg monitoril elektrikitarri keevitada\u201d, minu poolest oleks ta vo\u0303inud seda veel tunduvalt rohkem teha. Asi pole u\u0308ldse elektrikitarris, vaid pigem selles, et mo\u0303nigi lugu vo\u0303inuks olla palju pikem \u2013 minu tunde ja\u0308rgi lo\u0303ppesid need sageli just siis, kui hakkasid hoogu sisse saama. Kahtlemata on To\u0303un miniatuurimeister, kuid mitme loo puhul oleks vo\u0303inud ja\u0308a\u0308da pikemalt ja\u0308mmima. Kalduvus ko\u0303ike lu\u0308hidalt ja konkreetselt va\u0308ljendada hakkas veidi ha\u0308irima ka vokaali puhul, ko\u0303ik fraasid kippusid u\u0308htviisi varakult ja kuidagi kohusetundliku kvadraatsusega lo\u0303ppema, kasuks oleks tulnud vahel sellest normist ko\u0303rvale kalduda ning vedada mo\u0303ni fraasilo\u0303pp ja laulunoot pikemaks. Teisiso\u0303nu on To\u0303un ja\u0308a\u0308nud natuke liiga tagasihoidlikuks ja pretensioonituks. See va\u0308ljendub kohati ka seadetes, na\u0308iteks avalaul on mu meelest saanud veidi liiga va\u0308heno\u0303udliku arranz\u030ceeringu. Ma ei pea silmas seda, et laulu napist paljuu\u0308tlevusest oleks pidanud vormima midagi ooperlikku. Staatilise ru\u0308tmitiksuga teostatud ba\u0308ndisaade lo\u0303hnab minu meelest klis\u030ceelikkuse ja\u0308rele, u\u0308ks va\u0308ike trompetisoolo ei muuda seade ja\u0308ikust olematuks. See lugu va\u0308a\u0308riks tundlikumat, paindlikumat \u201csa\u0308tungit\u201d, koosseisu suurusest olenemata. Positiivse na\u0308itena ja\u0308i ko\u0303rva \u201cMr Oldfield\u201d, mis oli vo\u0303rreldes Jaanus No\u0303gisto ja Timmi duoplaadi \u201cTulevikuna\u0308gemused\u201d versiooniga saanud uue elektrilise kuue (pikkus neli ja pool minutit)."}, {"text_idx": "#000004", "text": "Vox Clamantis. \u201cMusic by Henrik \u00d8degaard\u201d"}]